Թունիսում կրկին բողոքի ցույցեր են
Հունվարի 14-ին լրանում է Թունիսի հեղափոխության տարեդարձը, որի արդյունքում տեղի ունեցավ իշխանափոխություն: Սակայն 7 տարի առաջ տեղի ուենցած այս փոփոխությունները չհանգեցրին երկրում բնակչության կյանքի բարելավմանը: Թունիսում այժմ ընթանում են բողոքի ցույցեր աղքատության և գործազրկության դեմ:
Թունիսում ընթանում են բողոքի ցույցեր կառավարության որոշումից հետո հարկերի ու որոշ ապրանքատեսակների գների բարձրացման դեմ: Ցուցարարների հիմնական բողոքը կապված է այն փաստի հետ, որ թունիսյան հեղափոխությունից հետո տնտեսական վիճակը երկրում չի բարելավվել: «Մենք շարունակում ենք պայքար մղել հեղափոխության նպատակների իրականացման համար, հատկապես սոցիալ-տնտեսական հարցերում: Գործող իշխանությունները ոչնչացնում են երկիրն ու մեր ժողովուրդը»,- հայտարարել է Թունիսի ժողովրդական ճակատի առաջնորդ Համմա Համմամին: Նախկին իշխանությունների հեռացումից հետո Թունիսում հաստատվել են մի քանի կառավարություններ, սակայն դրանցից ոչ մեկը չի կարողացել բարելավել երկրի տնտեսությունը: Իսկ այստեղ առկա ահաբեկչության վտանգը վանում է օտարերկրյա ներդրողներին և զբոսաշրջիկներին: Թունիսի նախագահը մեղադրել է օտարերկրյա մամուլը ՝ ցույցերի մասնակիցների թվաքանակը խեղաթյուրելու մեջ: Նա այցելել է երկրի մայրաքաղաքի մի քանի անապահով թաղամասեր, ուր խոստացել է նոր աշխատատեղեր երիտասարդության համար: «Մենք ունենք 620 հազար գործազուրկ, որոնցից 250 հազարը ունեն բարձր կրթություն: Այս տարի կկենտրոնանանք երիտասարդության խնդիրների վրա»,- հայտարարել է նախագահ Էսեբսին: Գների թանկացման և հարկերի բարձրացման դեմ ցույցերը Թունիսի մի շարք քաղաքներում սկիզբ են առել դեռևս հունվարի 8-ին: Տեղի են ունեցել բախումներ ոստիկանության հետ, որի արդյունքում մեկ զոհ է գրանցվել: Ավելի քան 700 հոգի ձերբակալվել է: